b'\n_START_ARTICLE_\nKrimulda\n_START_SECTION_\nIstorija\n_START_PARAGRAPH_\n1207 m. kra\xc5\xa1t\xc4\x85 u\xc5\xbe\xc4\x97mus Kalavijuo\xc4\x8di\xc5\xb3 ordinui, Livonijos ordinas ir Rygos vyskupas Albertas pasidalijo \xc5\xbeemes. Ant abiej\xc5\xb3 Gaujos krant\xc5\xb3 konfrontuojan\xc4\x8dios j\xc4\x97gos apsaugai viena nuo kitos, taip pat nuo lyvi\xc5\xb3 ir lietuvi\xc5\xb3 u\xc5\xbepuolim\xc5\xb3 pasistat\xc4\x97 m\xc5\xabrines pilis, aplink kurias v\xc4\x97liau i\xc5\xa1augo gyvenviet\xc4\x97s Sigulda, Turaida ir Krimulda. Krimuldos pilis buvo baigta 1255 m. valdant arkivyskupui Albertui II ir iki 1566 m. priklaus\xc4\x97 Rygos kapitulai. Livonijos ordino magistras Gothardas Ketleris, pab\xc5\xabg\xc4\x99s Rusijos caro Ivano IV, 1561 m. pasidav\xc4\x97 Lietuvos ir Lenkijos kariuomenei, kra\xc5\xa1tas atiteko Abiej\xc5\xb3 Taut\xc5\xb3 Respublikai. 1566 m. pilyje \xc4\xafsik\xc5\xabr\xc4\x97 lenk\xc5\xb3 kariuomen\xc4\x97s dalinys._NEWLINE_1601 m. pil\xc4\xaf u\xc5\xbe\xc4\x97m\xc4\x97 \xc5\xa1vedai, bet jau ruden\xc4\xaf jie tur\xc4\x97jo pasitraukti, padeg\xc4\x99 pil\xc4\xaf ir miestel\xc4\xaf prie jos. 1621 m. pilis v\xc4\x97l atiteko \xc5\xa0vedijos karaliui Gustavui Adolfui, kuris 1625 m. j\xc4\x85 dovanojo savo patar\xc4\x97jui, admirolui Gabrieliui Gabrielsonui, grafui Okser\xc5\xa1ernui. 1726 m. dvaras su apgriuvusia pilimi atiteko kapitonui Helmersenui, kurio gimin\xc4\x97 j\xc4\xaf vald\xc4\x97 iki 1817 m., kai u\xc5\xbe 60 875 sidabro rubli\xc5\xb3 dvar\xc4\x85 nupirko fiurstas Johanas Livenas. Paulis Livenas 1853 m. Gaujos krante \xc4\xafk\xc5\xabr\xc4\x97 park\xc4\x85 su promenadomis ir laiptais._NEWLINE_1854 m. Krimuldos pilyje vie\xc5\xa1\xc4\x97jo Vid\xc5\xbeem\xc4\x97s generalgubernatorius Aleksandras Suvorovas. Apie fon Liveno park\xc4\x85 su\xc5\xbeinoj\xc4\x99s pats caras Aleksandras II, kuris 1862 m. liepos 11-12 d. su did\xc5\xbeiule svita taip pat apsilank\xc4\x97 Krimuldoje. \xc5\xa0iam vizitui buvo pastatytas tiltas per Gauj\xc4\x85 ir nutiestas serpantino kelias._NEWLINE_Latvijoje 1921 m. \xc4\xafvykd\xc5\xbeius \xc5\xbeem\xc4\x97s reform\xc4\x85 dvaras buvo nusavintas ir jame 1922 m. Latvijos Raudonasis Kry\xc5\xbeius, profesoriaus Jankausko iniciatyva \xc4\xafsteig\xc4\x97 kaul\xc5\xb3 tuberkulioz\xc4\x97s sanatorij\xc4\x85, kurioje, 1928 m. prista\xc4\x8dius antr\xc4\x85j\xc4\xaf auk\xc5\xa1t\xc4\x85, buvo 200 lov\xc5\xb3. Ji veik\xc4\x97 iki 1991 m., kai joje liko tik vaik\xc5\xb3 ortopedijos ir traum\xc5\xb3 skyriai. 1992\xe2\x80\x931995 ji vadinosi Reabilitacijos ligonin\xc4\x97 \xe2\x80\x9eKrimulda\xe2\x80\x9c. 1994 m. pasta\xc4\x8dius Nacionalin\xc4\xaf reabilitacijos centr\xc4\x85 \xe2\x80\x9eVaivari\xe2\x80\x9c sanatorijos reik\xc5\xa1m\xc4\x97 suma\xc5\xbe\xc4\x97jo. Ta\xc4\x8diau 2002 m. ji buvo privatizuota ir \xc4\xafkurtas reabilitacijos centras \xe2\x80\x9eKrimulda\xe2\x80\x9c._NEWLINE_Krimuldos ba\xc5\xbeny\xc4\x8dia \xc5\xbeinoma nuo 1205 m. Tai seniausia ba\xc5\xbeny\xc4\x8dia Gaujos nacionalinio parko teritorijoje.'